CELEX: C2007/056/71
Language: da
Date: 2007-03-10 00:00:00
Title: Sag T-22/07: Sag anlagt den 1. februar 2007 — US Steel Košice mod Kommissionen

10.3.2007   
            
            
               DA
            
            
               Den Europæiske Unions Tidende
            
            
               C 56/38
            
         Sag anlagt den 1. februar 2007 — US Steel Košice mod Kommissionen
   (Sag T-22/07)
   (2007/C 56/71)
   Processprog: engelsk
   Parter
   
      Sagsøger: US Steel Košice s.r.o. (Košice, Den Slovakiske Republik) (ved lawyers E. Vermulst og S. Van Cutsem)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning D/59829 af 22. november 2006 om anvendelse af salgstærsklen på Bulgarien og Rumænien annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har ved stævningen nedlagt påstand om annullation af Kommissionens beslutning D/59829 af 22. november 2006 om udvidelse af anvendelsen af salgstærsklen, der er fastsat i afsnit 4, punkt 2, litra a), nr. i), i bilag XIV til tiltrædelsesakten, således at den omfatter Bulgarien og Rumænien. Ifølge den anfægtede beslutning skal salgstærsklen for 2007 og følgende år omberegnes under hensyntagen til salgsoplysningerne for Rumænien og Bulgarien for 2001. Med henblik herpå pålægger beslutningen Den Slovakiske Republik at fremlægge sagsøgerens salgsoplysninger for 2001 for disse lande.
   Sagsøgeren modtager støtte i form af en skattefritagelse inden for rammerne af overgangsforanstaltninger vedrørende statsstøtte, som Den Slovakiske Republik kan anvende på én støttemodtager i stålindustrien.
   Til støtte for påstanden gør sagsøgeren gældende, at den anfægtede beslutning er ulovlig, for så vidt som den pålægger sagsøgeren at ændre virksomhedens salgspolitik og fastsætte tærskler for dens salgs af visse stålprodukter til kunder i Bulgarien og Rumænien for at kunne modtage støtte, der er tilladt efter fællesskabsretten.
   Ifølge sagsøgeren pålægger den anfægtede beslutning en yderligere betingelse, der ikke fandtes, da tiltrædelsesakten trådte i kraft, og modsiger dermed tiltrædelsesaktens ordlyd, ånd og generelle opbygning. Efter sagsøgerens mening omfatter udtrykket »det udvidede EU«, der er nævnt i bilag XIV, afsnit 4, punkt 2, litra a), nr. i), ikke Rumænien og Bulgarien.
   Sagsøgeren gør endvidere gældende, at den anfægtede beslutning skal annulleres, da Kommissionen handlede uden for sin kompetence, tilsidesatte sagsøgerens berettigede forventninger og ikke overholdt proportionalitetsprincippet.